
[bookmark: _Hlk236174678][bookmark: _Hlk236174081][bookmark: _Hlk236406212]Резюме: Докладът е посветен на влиянието на заемното финансиране върху доходността на предприятието. В него се предлага обща характеристика на привлечения капитал и на облигационните заеми и банковите кредити като водещи източници на външни средства, придобити чрез дълг. Анализира се значението им за среднопретеглената стойност и пазарната оценка на предприятието. Изяснява се същността и се представят модели на финансовия ливъридж (лост). Формализират се ефектите на съотношението между дълга и собствения капитал върху доходността за собствениците. 

Въведение 
[bookmark: _Hlk239669599]Облигационните заеми и банковите кредити са разпространени  форми на дългосрочно привлечено финансиране в страните с развит финансов пазар. Те предоставят право на временно разпореждане с чужди средства срещу ангажимент за текущо заплащане на тяхната цена, както и задължение за възстановяване на номиналната им стойност в определени срокове. Притежават много общи характеристики, но и немалко различия помежду си. Дългосрочните облигационни заеми и банкови кредити оказват фундаментално влияние върху финансовото състояние, ефективността и растежа на предприятието. Благодарение на тях се запазва контролът върху собствеността на бизнеса, подобрява се финансовата ефективност, става възможно изпълнението на мащабни инвестиционни проекти. Получават се данъчни изгоди, както и финансови ползи за собствениците. Същевременно дългосрочното финансиране с облигационни заеми и банкови кредити повишава цялостната задлъжнялост на предприятието и влошава финансовата му гъвкавост. Ангажира управлението с фиксирани по обем и срочност финансови разходи, които са независими от постигнатите печалби и парични постъпления. Рефлектира в нарастване на риска от несъстоятелност. 
Обект на настоящата публикация e привлеченият капитал в ролята на фактор на промяната на ефективността на предприятието. 
Целта е да бъде предложено изследване на финансовия ливъридж и на ефектите, които използването на дългово финансиране може да окаже върху динамиката на възвръщаемостта на собствения капитал. 
В публикацията се разработва обща представа за привлечения капитал и за неговата връзка със среднопретеглената стойност на капитала и пазарната оценка на предприятието, изяснява се механизмът на финансовия ливъридж, изследва се големината на ефекта на финансовия ливъридж при различни нива на дългово финансиране.

Обща представа за привлечения капитал  
Привлеченият капитал представлява съвкупност от финансови средства,  които се намират на разположение на предприятието временно и са получени от външни източници при определени условия. „Това са средствата, които предприятието привлича от други предприятия и лица за по-дълъг или по-кратък период (в някои случаи срещу заплащане на лихва) за осъществяване на своята дейност“ [1]. Предлага алтернатива на собственото финансиране, отличавайки се с предварително известен срок на възмездно съществуване и задължение за възстановяване на получените средства на техния/те собственик/ци. Привлеченият капитал може да бъде използван за първоначално създаване или последващо разширяване на предприятието, или да бъде предназначен за финансово осигуряване на оперативната дейност. Може да има дългосрочен или краткосрочен характер. „Привлеченият капитал (дългът) включва дългосрочните заеми, в т.ч. облигационни и банкови, както и краткосрочни банкови и други заеми.“ [2] Към него спадат още текущите задължения към доставчиците, персонала, бюджета, социалното осигуряване и други. Класифицира се като пасив в счетоводството на предприятието. 
Всички форми на дългосрочно и краткосрочно привлечено финансиране, заедно с текущите задължения и източниците на собствен капитал, взети с техните относителни тегла, формират финансовата структура на предприятието. „Когато обаче става дума за дълготрайни, устойчиви съотношения между източниците и начините на финансиране, обект на внимание е капиталовата структура. Тя е един вид подмножество на финансовата структура и включва само дългосрочното финансиране“ [3]. Капиталовата структура обикновено се представя със съотношението между дългосрочните дългове и цялото дългосрочно (собствено и привлечено) финансиране – коефициента Дълг/Капитал (Debt to Capital, D/C). От гледище на достоверността на споменатия коефициент се препоръчва елементите му да бъдат оценени по пазарни стойности, а едва когато това е невъзможно – по счетоводни суми. Рационално подбраната големина на коефициента Дълг/Капитал обуславя минимизирането на среднопретеглена стойност на капитала, както и  постигането на максимална пазарната стойност на предприятието.  
[bookmark: _Hlk239601276][bookmark: _Hlk239601363]Многообразието от становищата относно връзката между  капиталовата структура, от една страна, и  среднопретеглената стойност на капитала и пазарната оценка на предприятието, от друга, може да бъде обобщено в две групи. Според становищата в първата, наречени „наивна концепция за корпоративната капиталова структура“ [4], колкото по-голям е относителният дял на дълга в общата сума на дългосрочното финансиране, толкова по-ниска е среднопретеглената цена на капитала и по-висока пазарната оценка на предприятието. Това е следствие на факта, че привлеченото финансиране по правило е по-евтино от финансирането със собствен капитал. Освен това, „в случая се приема, че инвеститорите не се притесняват особено от увеличаването на дълга в дадени граници и цената на отделните начини на финансиране не се покачва“ [5]. Ето защо очакваните бъдещите нетни парични потоци се подлагат на дисконтиране със сравнително по-малка изискуема норма на доходност. Логично следва покачване на стойността на предприятието на пазара. 
Според втората група становища, обобщени в „традиционна концепция“ [6], нарастването на относителния дял на дълга в дългосрочното финансиране не води до промени на среднопретеглената цена на капитала и  пазарната стойност на предприятието. Това твърдение е следствие на разбирането, че  в бизнеса всяко заемане на привлечени средства се възприема от инвеститорите като рисково начинание; то генерира нови опасности пред реализирането на очакваните доходи и логично налага повишаване на изискуемата норма на възвръщаемост. „При това степента на нарастване на тази норма е такава, че тя напълно неутрализира ефекта от увеличаване на дела на евтиното кредитно финансиране.“ [7] В крайна сметка среднопретеглената цена на капитала и пазарната оценка на предприятието остават постоянни. 
По-различна интерпретация на връзката капиталова структура – среднопретеглена стойност на капитала – пазарна оценка на предприятието се защитава във фундаменталната теория на Франко Модилияни (Franco Modigliani) и Мъртън Милър (Merton Miller). В нея се доказва, че стойността на едно предприятие на съвършени пазари не зависи от начина на финансирането му, а от големината на неговите активи и способността им да генерират приходи и печалби. Доказва се също, че в реални пазарни условия – при наличие на данъчно облагане, транзакционни разходи и финансов риск, увеличаването на относителния дял на дълга до определена точка води до спад на среднопретеглената стойност на капитала и съответно увеличение на пазарната оценка на предприятието, след което всяко нарастване на дълга предизвиква ръст на среднопретеглената капиталова оценка и понижение на пазарната стойност. 
Привлеченият капитал генерира нееднозначни влияния върху цената на финансирането и пазарната оценка на предприятието. Неговото участие в капиталовата структура обуславя възможността за привличане на допълнителни средства в случай на благоприятна конюнктура на пазара, за изграждане на данъчен щит, за получаване допълнителни изгоди от гледище на собствениците. За изграждане на достоверна представа за големината на ефектите, които може да бъдат генерирани в резултат на  използването на привлечен капитал в предприятието, се налага надграждане на коефициента Дълг/Капитал с други показатели и модели. Като подходяща възможност в настоящата публикация се предлага изследване на механизма на финансовия ливъридж (лост).

Финансов ливъридж. Модели на финансовия ливъридж    
[bookmark: _Hlk238561582]Финансовият ливъридж  (Financial Leverage – FL) може да се определи като специфична реализация на ефекта на лоста в бизнеса. Негова идейна основа е принципът на физическия лост, който позволява малко усилие при определени условия да предизвиква сравнително по-големи резултати. „Действието му се изразява в това, че увеличаването на дела на дълга води до нарастване на нормата на печалбата на собствения капитал, респективно на сумата на печалбата на една акция“ [8]. Съгласно определения на автори „финансовият ливъридж представлява усилващ ефект върху възвръщаемостта на собствения капитал и респ. върху доходността за собствениците, предизвикан от използването на дългово финансиране.“ [9], [10] Интерпретиран от други в по-широк смисъл, той „маркира подхода на финансиране на бизнеса, при който с помощта на заемни средства предприятията формират финансов лост за повишаване на възвръщаемостта на собствените средства“ [11]. „Финансовият ливъридж (лост) – според обясненията на трети – следва да се свързва не толкова със самото присъствие на дълг във финансирането, а по-скоро с ефекта от подобно присъствие.“ [12] В защитени позиции се обръща внимание също на факта, че ефектът на финансовия ливъридж може да бъде както положителен (благоприятен) за собствениците, изразяващ се в увеличение на нормата на тяхната доходност, така и отрицателен (неблагоприятен) и водещ до намаление на доходността за тях. [13] На практика финансовият ливъридж мултиплицира нарастването/понижението на ефективността на активите, като предизвиква сравнително по-голям ръст/спад на възвръщаемостта на собствения капитал (На Фигура 1 е илюстриран балансът между промяната на ефективността на активите и промяната на възвръщаемостта на собствения капитал при отсъствие (фигура 1а) и при наличие (фигура 1б) на привлечен капитал.) Неправилно е обаче да се смята, че действието и ефектите на финансовия ливъридж са функция единствено на структурата на капитала на предприятието. 

                  а)                                               б)
Легенда
ΔROE, Δ%EPS – промяна на възвръщаемостта на собствения капитал
ΔROA, Δ%EBIT – промяна на доходността на активите
ИЗТОЧНИК: Авторът

Фигура 1 – Финансов ливъридж

[bookmark: _Hlk239516860][bookmark: _Hlk238250459][bookmark: _Hlk238395335]Финансовият ливъридж според „Европейската концепция“ [14] представлява механизъм, който трансформира промяната на доходността на активите в промяна на възвръщаемостта на собствения капитал. Той се базира на чувствителността, която ефектът за собствениците проявява под влияние на капиталовата структура към развитието на бизнес операциите.  Нивото (степента) на финансовия ливъридж (Degree of Financial Leverage – DFL) се определя като съотношение между увеличението/намалението на Рентабилността на собствения капитал (Δ ROE) и повишението/понижението на Рентабилността на активите (Δ ROA):

                                                                                     (1)

Във формула (1) Рентабилността на собствения капитал (ROE) се определя чрез делене на Нетната печалба (Net Income – NI) и сумата на Собствения капитал (Equity – E): . 
Рентабилността на активите (ROA) възлиза на частното между Печалбата преди лихви, но след данъци (Earnings Before Interest After Taxes – EBIAT) и сумата на Активите (Assets – A): .
[bookmark: _Hlk239602271]Финансовият ливъридж съгласно „Американската концепция“ [15] по същество не се различава от Европейската интерпретация, но в ролята на измерител на дохода за собствениците използва показателят Печалба на една акция. По този начин разглежданият механизъм се явява връзка между промяната (в проценти) на Оперативната печалба и промяната (в проценти) на Печалбата, която се пада на една обикновена акция. Нивото (степента) на финансовия ливъридж (DFL) се определя чрез деление на процентното увеличение/намаление на Печалбата на една акция (Earnings per Share – Δ% EPS) и процентното повишение/понижение на Оперативната печалба (Earnings Before Interest and Taxes –  Δ% EBIT) [16]:   

[bookmark: _Hlk239627292]                                                                                (2)

Във формула (2) Печалбата на една акция (EPS) представлява частно на сумата на Нетната печалба (Net Income – NI), реализирана за даден период, и Броя на обикновените акции (Number of Common Shares Issued – NCSI): . При наличие на привилегировани акции сумата на Нетната печалба предварително се редуцира с размера на дължимия по тях дивидент.
И според Европейската, и съгласно Американската концепция колкото по-високо е нивото (степента) на финансовия ливъридж, толкова по-чувствителна към ефективността на активите е възвръщаемостта за собствениците на предприятието. В тази хипотеза е налице значително участие на дълга в общото финансиране, а единица нарастване на рентабилността на активите води до сравнително по-голям ръст на възвръщаемостта за собствениците. На този фон обаче единица понижение на ефективността на активите предизвиква сравнително по-голям спад на изгодата за собствениците. Или, малки изменения на ефективността в оперативната дейност генерират значителни по обем последици за инвеститорите в собственост. В условия на голяма задлъжнялост и висок риск от несъстоятелност се установяват значителни допълнителни изгоди за притежателите на предприятието, но и силна зависимост от промяната на резултатите на бизнес операциите. 
При ниско ниво (степен) на финансовия ливъридж разсъжденията относно участието на привлечения капитал във финансирането на предприятието са аналогични, а изводите, касаещи големината на задлъжнялостта, риска от несъстоятелност, възвръщаемостта на собствения капитал и зависимостта от резултатите от оперативната дейност, диаметрално противоположни.
Финансовият ливъридж създава допълнителни изгоди и финансови рискове за собствениците на предприятието. Чрез него влиянието на дълга се „пречупва през примата“ на рационалността на използването на активите, лихвените разходи, влиянието на корпоративното данъчното облагане. Привлеченият капитал се превръща във фактор на инвеститорския интерес. 

Ефект на финансовия ливъридж
Ефектът на финансовия ливъридж изразява приноса, който привлеченото финансиране създава по отношение на собствения капитал на предприятието. „Този ефект се състои от допълнителната норма на възвръщаемост, която могат да получат собствениците на една фирма [предприятие – б.а], посредством включването на дълг в общото финансиране.“ [17] Функция е на оптималността на капиталовата структура и голям брой параметри на оперативната дейност като приходи, разходи, оперативна печалба, данъчно позициониране и други. В съвременната теория Ефектът на финансовия ливъридж (Financial Leverage Effect – FLE) се определя като произведение на коефициента Дълг/Собствен капитал (Debt to Equity Ratio – DER), от една страна, и разликата между рентабилността на активите (ROA) и нетната цена на дълга (rD), от друга:

                                                              (3)
[bookmark: _Hlk239529851]Във формула (3) коефициентът Дълг/Собствен капитал (DER) се равнява на съотношението между сумата на Дълга (Debt – D) и сумата на Собствения капитал  (Equity – E): . 
[bookmark: _Hlk238567771]Нетната цена на дълга (rD) възлиза на лихвения процент по привлеченото финансиране (i), редуциран с разликата между 1 и ставката на корпоративния данък (T): . Нетната цена на дълга отразява динамиката на лихвените разходи, които от своя страна репликират финансовия риск, и е обратно пропорционална на тежестта на данъчното облагане.
Ефектът на финансовия ливъридж (FLE) е толкова по-голям, колкото по-високо е съотношението между дълга и собствения капитал (D/E), както и колкото по-голям е спредът между доходността на активите (ROA) и цената на привлеченото финансиране (rD). Ефектът може да има положителна или отрицателна стойност. Оправдава активното използване на привлечено финансиране с присъщите му рискове и данъчни ползи, когато съществува превишение на рентабилността на активите над нетната цена на дълга. На обратния полюс, „когато разликата в скобите [има се предвид разликата  – б.а.] е отрицателна, за фирмата [предприятието – б.а.] става неизгодно и рисковано функционирането чрез дълг.“ [18]                   

Фигура 2 – Ефект на финансовия ливъридж 

[bookmark: _Hlk238576610]Видно от фигура 2, когато капиталовата структура е изградена единствено от собствен капитал (коефициентът Дълг/Собствен капитал се равнява на нула), финансовият ливъридж не действа. В предприятието отсъства привлечено финансиране, а положителната разлика между рентабилността на активите и нетната цена на дълга e максимално възможната. Ефектът на финансовия лост, определен като произведение между споменатата разлика и нулевата стойност на съотношението между дълга и собствения капитал, е нула. 
При поемане на дълг и последващо увеличение на неговата тежест в капиталовата структура до определена граница финансовият ливъридж действа благоприятно за предприятието. Нарастващата задлъжнялост не генерира съществен риск от несъстоятелност и не налага промяна на цената на привлеченото финансиране. Постоянен остава също спредът между рентабилността на активите и нетната цена на дълга. Ефектът на финансовия ливъридж се увеличава пропорционално на нарастването на съотношението между дълга и собствения капитал. 
В DERb.e.p.1 влиянието на финансовия ливъридж върху ефективността на бизнеса е максимално благоприятно. Относителният дял на привлечения капитал във финансирането се намира на такова ниво, след което всяко допълнително задлъжняване води до качествен скок в представата за риска от несъстоятелност и налага „надграждане“ на цената на външното финансиране с рискова премия. Разликата между рентабилността на активите и нетната цена на дълга започва да намалява. Положителната стойност на Ефекта на финансовия ливъридж започва да намалява. 
[bookmark: _Hlk239785511] В DERb.e.p.2 благоприятното действие на привлечения капитал посредством механизма на финансовия ливъридж се изчерпва. Съотношението между дълга и собствения капитал е много високо. Налице е много голям риск от несъстоятелност. Цента на дълга става равна на рентабилността на активите, а ефектът на финансовия ливъридж възлиза на нула. 
Всяко следващо нарастване на относителния дял на привлечения капитал във финансирането на  предприятието превръща финансовия ливъридж в разрушителен механизъм за ефективността. Силно лимитирана е финансовата автономност на бизнеса. Крайно високата задлъжнялост генерира критично високи нива на риска от несъстоятелност и предизвиква експлозивен растеж на цената на дълговите средства. Освен това, рентабилността на активите не покрива нетната цена на дълга. Ефектът на финансовия ливъридж възлиза на отрицателна стойност. 
[bookmark: _Hlk239918810]В зависимостта на Ефекта на финансовия ливъридж от коефициента Дълг/Собствен капитал се установяват две критични точки. В първата от тях, съответстваща на DERb.e.p.1 на аргумента на функцията, количествените натрупвания на привлечено финансиране преминават в качествен скок в задлъжнялостта и риска от несъстоятелност; във втората, при DERb.e.p.2,  нетната цена на дълга е равна на рентабилността на активите. В същите точки ефектът, който се създава посредством механизма на финансовия ливъридж, достига съответно максимална стойност и нула. Вляво от DERb.e.p.1 всяко нарастване на тежестта на дълга причинява нарастваща допълнителна изгода за собствениците; вдясно от DERb.e.p.2 увеличаването на дълга генерира отрицателен принос  към възвръщаемостта на собствения капитал. В интервала между DERb.e.p.1 и DERb.e.p.2 ефектът от дълговото финансиране е положителен, но намаляващ. Конкретните места на двете споменати критични точки сред множеството от възможни оценки на коефициента Дълг/Собствен капитал, както и точната форма на графиката на големината на Ефекта на финансовия ливъридж са строго индивидуални. Сред формиращите ги фактори с водеща роля се открояват инвеститорските възприятия за риска и съответстващата му цена на привлечения капитал, рентабилността на активите, условията и тежестта  на данъчното облагане. Във връзка с това като насоки за последващ анализ на ефектите от използването на привлечен капитал в предприятието може да бъдат предложени бизнес резултатите, състоянието на финансовите пазари, възможностите за оптимизацията на корпоративното данъчно облагане.

Заключение
Облигационните заеми и банковите кредити, като разпространени  форми на дългосрочно привлечено финансиране, оказват фундаментално влияние върху среднопретеглената стойност на капитала, пазарната оценка и ефективността на предприятието. Благодарение на тях става възможно реализирането на големи инвестиционни проекти при запазване на собствеността върху бизнеса, получаване на висока финансова ефективност и  изграждане на солиден потенциал за растеж. Създават се данъчни изгоди и допълнителна доходност за собствениците. Но облигационните заеми и банковите кредити се съпровождат също с нарастване на финансовата задлъжнялост на предприятието и влошаване на цялостната му гъвкавост. Силно излагат доходите за собствениците на влиянията на промените на заобикалящата среда.
Управлението на ефектите на облигационните заеми и банковите кредити налага разработване на рационални решения в областта на бизнес операциите, инвестициите и финансирането на предприятието. 

